Diari Oficial de la Generalitat Valenciana


Sumari del DOGV 8553, del 22-05-2019 (2019/4565)

RESOLUCIÓ de 2 de maig de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 31/16-AIA Castalla.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8553

Data del DOGV
:   22-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4565


Data del document
:   02-05-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Castalla
    * impacte ambiental

RESOLUCIÓ de 2 de maig de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 31/16-AIA Castalla. [2019/4565]  
De conformitat amb l'article 47.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 31/16-AIA Castalla.  
  
  
«Informe d'impacte ambiental.  
Expedient: 31/6306-RVZ.  
Títol: Projecte de subestació elèctrica ES Castalla 220/132 kV. Projecte modificació de línia elèctrica 220 kV, DC, E/S ES Castalla de L/220 kV Beneixama-Novelda. Projecte d'execució de la línia elèctrica 132 kV, DC, E/S ES Castalla de L/132 kV (SC) Ibi-Villena.  
Promotor: Red Eléctrica de España, SAU, i Iberdrola Distribución Eléctrica, SAU.  
Òrgan substantiu: Direcció General d'Indústria i Energia (ATASCT/2017/101/03 Iberdrola i ATASCT/2017/102/03 REE, ATLIRE/2017/128/03, ATLINE/2018/55/03).  
Localització: parcel·la 199, polígon 1 i el seu entorn, en el terme municipal de Castalla (Alacant).  
  
Antecedents.  
La zona de la Foia de Castalla, presenta unes necessitats de subministrament elèctric que la xarxa de distribució elèctrica no pot cobrir i requereix suport des de la xarxa de transport. En la planificació del sector elèctric 2008-2016, es va incloure la connexió de la xarxa de distribució existent (Línia 132 kV Villena-Ibi) amb la xarxa de transport existent (Línia 220 kV Beneixama-Novelda) a través d'una nova subestació elèctrica intermèdia denominada ST Castalla 220/132/20 kV. Aquestes actuacions es van substanciar mitjançant la presentació en 2010 de sengles projectes davant l'òrgan competent en energia, que van obtindre autorització administrativa. No obstant això, els canvis en el context econòmic van portar a la suspensió dels projectes continguts en la planificació esmentada i la seua revisió.  
La versió vigent de la planificació (període 2015-2020) va ser finalment aprovada en Consell de Ministres de 16 d'octubre de 2015 i recull novament l'ST Castalla i la seua línia d'alimentació a 220 kV, amb una previsió de posada en servei en 2018.  
La configuració prevista en els projectes inicialment autoritzats, no resulta compatible amb els criteris de desenvolupament de la xarxa establits en la planificació de 2015 (la qual té caràcter obligatori pel que fa a la xarxa de transport), per la qual cosa es requereixen modificacions en el disseny del sistema. El conjunt estarà finalment constituït per:  
- Nova SE Castalla, objecte del present informe. Aquesta denominació és coincident amb la reflectida en la planificació. Subestació elèctrica mixta de transport i distribució (220/132 kV), que se situarà en el corredor proposat inicialment per a la traça aèria de la L/220 kV.  
- Línia de 220 kV d'entrada-eixida en l'SE Castalla des de la L/Beneixama-Novelda, objecte del present informe. Manté la traça inicialment proposada però la seua longitud és menor, en intercalar-se l'ST Castalla.  
- Nova ST Bastà. Subestació elèctrica destinada a distribució (132/20 kV), situada en polígon industrial del terme municipal de Castalla. Ja disposa d'autorització administrativa prèvia, autorització administrativa de construcció del projecte i declaració d'utilitat pública (Resolució de 12.09.2016). Es troba actualment en construcció.  
  
- Línia de 132 kV entre l'ST Castalla i l'ST Bastà, objecte del present informe. En repartir-se els parcs de transport i distribució en dues subestacions, resulta necessària la seua interconnexió en 132 kV.  
Aquests antecedents es materialitzen en expedients de consulta ambiental i avaluació d'impacte ambiental tramitats per aquest òrgan ambiental, des de l'any 2008 (338/0958-EZD, 215/7577-SAY, 131/8461-LTJ, 113/3989-NNP), s'ha emés declaració d'impacte ambiental favorable per a la L/220 kV, l'ST Castalla 220/132/20 kV i la connexió L/132 kV, la infraestructura (en el seu conjunt) és valorada ambientalment amb caràcter favorable. Els canvis per a adaptar-se a l'actual planificació els proposen els promotors del projecte amb característiques similars i en el mateix àmbit analitzat en els estudis d'impacte ambiental tramitats amb anterioritat.  
  
Descripció del projecte.  
El projecte, té per objecte el reforç de la xarxa de distribució (132 kV) de la zona mitjançant la seua connexió amb la xarxa de transport (220 kV), millorant la qualitat, regularitat i seguretat del subministrament elèctric. A l'efecte de la seua autorització, s'han elaborat els corresponents projectes tècnics:  
- Projecte de nova línia elèctrica en 220 kV, DC, d'entrada-eixida en l'ST Castalla des de la L/Beneixama-Novelda.  
- Projecte de nova subestació elèctrica 220/132 kV, situada a Castalla (Alacant) i que es denominarà SE Castalla. Està promoguda per Red Eléctrica de España SAU (instal·lacions de transport) i Iberdrola Distribución Eléctrica SAU (instal·lacions de distribució).  
- Projecte de nova línia elèctrica en 132 kV, DC, d'entrada-eixida en l'ST Castalla des de la L/Ibi-Villena.  
Totes les actuacions es localitzen en el terme municipal de Castalla (Alacant).  
  
Subestació elèctrica de Castalla.  
La subestació elèctrica ES Castalla se situarà en la parcel·la 199 del polígon 1, situada en la partida Turria de Castalla i qualificada de sòl no urbanitzable comú. La superfície necessària per a la construcció de l'SE és d'uns 22.220 m², per la qual cosa només resulta necessària l'ocupació d'una part de la parcel·la esmentada. L'accés es resoldrà des de la carretera CV-811, confrontant amb aquesta i que connecta amb la CV-80.  
La SE Castalla, comptarà amb els components següents:  
- Un sistema de 220 kV, instal·lat en intempèrie, configuració de doble barra i compost per les següents posicions: 2 de línia, 1 de mesura, 1 d'acoblament de barres, 2 de transformador de potència (una pertanyent al sistema de REE AT2 i una pertanyent al sistema Iberdrola AT1) i 2 posicions de reserva.  
- Un sistema de 132 kV, amb configuració elèctrica en simple barra partida, compost per les següents posicions blindades d'intempèrie: 2 posicions de línia, 1 de transformador de potència (AT1), 1 d'acoblament de barres, 2 de mesura de tensió en barres i 2 de reserva.  
- Un autotransformador de potència trifàsic de relació 220/132 kV i 225 MVA (AT1) tipus intempèrie i espai de reserva per a un segon autotransformador (AT2).  
Per al subministrament dels equips auxiliars i serveis propis de la subestació es disposaran dos transformadors de serveis auxiliars de relació 20/0, 432-0, 242 kV de 250 kVA de potència (CT1 i CT2), alimentats des d'una línia propietat d'Iberdrola, mitjançant la instal·lació d'un suport de transició aeri/subterrani. Com a alimentació de reserva, es projecta la instal·lació d'un grup electrogen d'intempèrie (200 kVA).  
  
Tots els sistemes de control, protecció, comunicació, alimentació en baixa tensió, etc. s'instal·laran a l'interior de sengles edificis, l'un és propietat de REE i l'altre d'Iberdrola, de tipus prefabricat de formigó en una sola planta.  
L'obra civil a executar, consisteix en: esplanació i condicionament del terreny, accés i vials interiors, tancament perimetral i portes d'accés, fonamentacions, edificis, instal·lació de la malla de posada a terra, bancada de transformador, sistema preventiu de contenció de fugides del dielèctric, canalitzacions elèctriques, sistema de drenatge i acabat del parc.  
  
Línia elèctrica 220 kV.  
El projecte presentat es refereix a la modificació de la línia elèctrica de 220 kV que va ser autoritzada en 2015, i constitueix una actualització del projecte anterior. En aquest sentit, aborda únicament el tram de 368,12 m que es projecta entre el nou suport 4 (segons projecte anterior) i l'ES Castalla. Comptarà amb un suport (nou suport 5) i dues obertures, fins a acabar en el pòrtic de la subestació.  
Considerada en el seu conjunt, la línia d'entrada-eixida en l'ES Castalla des de la L/Beneixama-Novelda, tindrà una longitud total de 1.755 m, en traçat aeri de doble circuit dúplex. Comptarà amb 5 suports més el suport a situar sota la traça de la L/Beneixama-Novelda (nou suport núm. 34bis, en l'obertura entre els suports núm. 34 i núm. 35). Els suports seran metàl·lics en gelosia, amb creueres en configuració hexagonal.  
  
Línia elèctrica 132 kV.  
La línia elèctrica de connexió de l'ES Castalla amb la xarxa de distribució, serà de tipologia aèria en doble circuit. Tindrà el seu origen en la L/Ibi Villena, on s'instal·larà un suport d'entroncament (nou suport núm. 69) per a obrir la línia en entrada-eixida i discorrerà fins al pòrtic de l'ES Castalla. Tindrà una longitud de 1.777 m, compta amb 7 suports de tipus metàl·lic en gelosia i creueres amb configuració hexagonal.  
  
De forma complementària, el projecte inclou la substitució del suport núm. 69 per un altre nou, així com de l'obertura definida entre aquest i el suport núm. 70 (conductors i cable de terra).  
  
Tramitació administrativa.  
Amb data 30 de març de 2016, el Servei Territorial d'Alacant competent en energia (òrgan substantiu) va sol·licitar informe en relació amb el tràmit d'avaluació ambiental necessari per a l'autorització de les noves instal·lacions proposades en l'àmbit de Castalla (SE Castalla 220/132 kV i línies de connexió), i es va iniciar el present expedient d'avaluació d'impacte ambiental.  
Mitjançant informe de 12 de maig de 2016, es va informar del tràmit d'avaluació d'impacte ambiental aplicable a cada instal·lació, així com de la documentació necessària per a la seua tramitació.  
Amb data 23 d'abril de 2018, es va rebre sol·licitud d'avaluació d'impacte ambiental simplificada del projecte de nova subestació transformadora de 220/132 kV SE Castalla, promoguda per Red Eléctrica de España SAU (instal·lacions de transport, ATASCT/2017/102/03) i Iberdrola Distribución Eléctrica SAU (instal·lacions de distribució, ATASCT/2017/101/03). S'adjunta a l'ofici:  
- Document ambiental del conjunt de projecte s (xarxa de transport i xarxa de distribució).  
- Projecte de l'SE Castalla 220/132 kV i annexos.  
Amb data 7 de novembre de 2018, el Servei d'Infraestructura Verda i Paisatge, emet informe al projecte de la nova ES Castalla.  
Amb data 28 de desembre de 2018, el Servei de Vida Silvestre, competent en matèria de Xarxa Natura 2000 i biodiversitat, ha informat que la realització del projecte no causarà afeccions negatives a hàbitats ni a espècies protegides en el seu àmbit de competències, sempre que s'adopten mesures de prevenció de la col·lisió d'avifauna.  
Amb data 4 de gener de 2019, es va rebre sol·licitud d'avaluació d'impacte ambiental simplificada del projecte de modificació de la línia elèctrica, doble circuit, a 220 kV, denominada E/S Castalla de la L/Beneixama-Novelda (ATLIRE/2017/128/03), promoguda per Red Eléctrica de España SAU. S'adjunta a l'ofici:  
- Document ambiental del conjunt de projecte s (xarxa de transport i xarxa de distribució).  
- Projecte de la modificació de la L/220 kV i annexos.  
Amb data 4 de març de 2019, es va rebre sol·licitud d'avaluació d'impacte ambiental simplificada del projecte de nova línia elèctrica a 132 kV, doble circuit, de E/S en l'ST Castalla de la L/132 kV (SC) Ibi-Villena, promoguda per Iberdrola Distribución Eléctrica SAU (ATLINE/2018/55/03). S'adjunta a l'ofici:  
- Document ambiental del conjunt de projectes (xarxa de transport i xarxa de distribució).  
- Projecte d'execució de la L/132 kV i annexos.  
Vist l'àmbit en el qual es desenvolupa el projecte i les seues característiques, així com els antecedents esmentats, aquest òrgan disposa d'elements de judici suficients per a continuar amb el procediment d'avaluació d'impacte ambiental simplificada.  
  
Consideracions ambientals.  
El document ambiental presentat, en coherència amb l'objecte del projecte, aborda el conjunt d'instal·lacions necessàries en l'entorn del terme municipal de Castalla, incloent-hi tant l'SE Castalla i les seues línies de connexió en 220 i 132 kV, que són objecte del present informe, com l'ST Bastà, la L/132 kV de E/S en ST Bastà de la L/Villena-Ibi i la futura repotenciació de la L/132 kV Villena-Ibi entre l'SE Castalla i l'ST Bastà. Es descriuen les instal·lacions autoritzades, així com les alternatives tècnicament viables en l'actualitat per a la seua execució d'acord amb els condicionants derivats de la planificació.  
Una de les raons per a la modificació del projecte inicial és que incloïa un tram de L/220 kV en subterrani a causa de la presència de nombroses edificacions residencials malgrat tractar-se de sòl no urbanitzable. La normativa actual només preveu la retribució com a soterrades de les línies elèctriques de transport que discórreguen per sòl urbanitzat (Reial decret 1047/2013, de 27 de desembre), la qual cosa fa inviable aquesta solució en cable enterrat. Per això cal allunyar la nova ubicació de l'S E Castalla 220/132 kV de la zona urbanitzada i es plantegen alternatives de disseny ajustant el projecte als requisits tècnics actuals, dins del mateix àmbit analitzat en els estudis d'impacte ambiental tramitats anteriorment.  
Com a alternativa de localització òptima de la nova ES Castalla, es proposa situar-la com més pròxima millor a la traça inicialment avaluada per a la L/220 kV d'alimentació (en el seu tram aeri), ja que aquest corredor va obtindre declaració d'impacte ambiental favorable i per tant, resulta compatible amb els valors naturals de l'entorn. El corredor discorre per la vall agrícola (sòl no urbanitzable) situada entre les serres de Maigmó i de la Foia de Castalla, incloses en la Xarxa Natura 2000 (LIC i ZEPA) pel seu elevat valor per a la conservació de la flora i la fauna (en particular, avifauna) pròpies de la zona, així com paisatge protegit (Serra del Maigmó i Serra del Sit). Aquesta vall està travessada longitudinalment per la CV-80, eix vertebrador de la zona i les servituds de la qual condicionen el traçat de les noves infraestructures elèctriques. El traçat de la xarxa actual de transport (L/220 kV Beneixama-Novelda) i distribució, origen i destinació de les connexions en projecte, obliguen a situar les noves infraestructures en aquest àmbit, evitant els espais de la Xarxa Natura 2000 però sense possibilitat d'allunyar-se'n de forma significativa, per la qual cosa les alternatives de localització de l'ES Castalla són limitades.  
A més de les qüestions indicades anteriorment, per a la definitiva localització de la subestació, s'han tingut en compte els condicionants derivats del pendent del terreny, accessibilitat de les parcel·les, presència d'espais de la Xarxa Natura 2000, perillositat geomorfològica d'inundació associada als barrancs de la zona, proximitat a la zona habitada, visibilitat i vulnerabilitat d'aqüífers entre els principals aspectes.  
  
En l'àmbit d'estudi (definit de forma àmplia per a abordar l'anàlisi de totes les infraestructures del projecte en el seu conjunt), se cita la presència d'espècies incloses en el catàleg valencià de flora (Decret 70/2009), protegides no catalogades i espècies vigilades, així com hàbitats d'interés comunitari, bàsicament en les zones de muntanya. Igualment, les serres resulten ser també l'hàbitat de diverses espècies faunístiques d'elevat valor de conservació, en particular, avifauna. No obstant això, els contraforts de les serres manquen de tallats d'entitat que permeten la presència permanent d'espècies rupícoles. La localització de la subestació en zona agrícola, evita l'afecció sobre els terrenys naturals de l'entorn, que alberguen les espècies de flora de major interés i se situa fora de la delimitació d'IBA. D'acord amb l'informe recaptat en matèria de biodiversitat, les línies que escometen la subestació hauran de dotar-se de dispositius per a evitar la col·lisió d'avifauna d'interés, ja que la vall pot constituir una zona de pas per a les espècies d'avifauna protegida localitzades en les serres.  
  
Entre les alternatives analitzades, s'opta per situar l'SE Castalla en la zona central de l'àmbit d'estudi. Seleccionada la parcel·la 199 del polígon 1 del terme municipal de Castalla, de grans dimensions i ús agrícola, s'ha ajustat la seua situació per a evitar els riscos naturals que podrien generar efectes negatius, així com mantindre's fora de la delimitació de la RN2000. La seua posició relativa, a meitat camí entre la carretera CV-80 i la serra que actua com a fons escènic, facilita la seua integració visual. L'escassa presència d'edificacions en l'entorn, evita les molèsties sobre la població. Disposa de bona accessibilitat, a través de la CV-811, que connecta directament amb la CV-80. La parcel·la té escàs pendent, per la qual cosa es redueix la necessitat d'escometre grans moviments de terra. Encara que la parcel·la està afectada de perillositat geomorfològica d'inundació, l'ST se situa en la meitat est, no afectada per aquest risc. En relació amb el disseny de l'ST Castalla i en coherència amb la planificació, es configura en intempèrie i ocupa una superfície d'uns 22.200 m². El projecte inclou un annex d'estimació dels camps magnètics generats en el seu entorn pel funcionament de la subestació, d'acord amb les previsions del Reial decret 337/2014 i el Reial decret 1066/2001. Es calcula, en les condicions més desfavorables, un nivell màxim de camp magnètic de 3 µT en el contorn i per davall d'1 µT a 40 m d'aquesta, en tot cas inferiors als recomanats (100 µT). Inclou així mateix un estudi de gestió de residus de construcció i demolició, d'acord amb el que s'estableix en el Reial decret 105/2008. Es reserven zones específiques per a l'adequat apilament dels RCD, de forma segregada i el seu posterior lliurament a gestor.  
  
Tant la línia de 220 kV com la línia de 132 kV de connexió de l'ES Castalla, s'ajusten quasi íntegrament al traçat original prèviament avaluat. Solament es desvien en les proximitats de l'ES Castalla, que com s'ha indicat, es desplaça lleugerament cap a l'oest en relació amb aquesta traça, per a evitar una zona de risc geomorfològic. En tot cas, es tracta d'una zona de característiques homogènies, situada dins del corredor ja avaluat.  
En fases prèvies, es va realitzar un estudi previ patrimonial i prospecció arqueològica del corredor previst per a la L/220 kV, amb resultat negatiu, consta informe favorable de la direcció general competent (14.04.2011). Atés que l'SE Castalla se situa en aquest corredor, es disposa d'informació sobre la zona; no obstant això, es prospectaran els terrenys concrets de l'SE, prèviament a la seua execució.  
Tant en fase d'obres com en fase de funcionament, si incorporen les mesures preventives necessàries per a minimitzar el risc potencial d'afecció ambiental. Entre elles, i atesa la proximitat a sòl forestal, s'aplicaran les normes de seguretat en prevenció d'incendis forestals que estableix el Decret 7/2004, de 23 de gener.  
El servei competent en matèria de paisatge, atesa la ubicació al costat de paisatge protegit, considera que el projecte ha d'incloure com a mesura d'integració paisatgística la restauració vegetal de les superfícies de la parcel·la externes al recinte (zones nord i sud).  
En relació amb els criteris de l'annex III de la Llei 21/2013, de 9 de desembre, es pot concloure:  
- Característiques del projecte. Es tracta d'una actuació necessària per al proveïment elèctric de la comarca, llargament sol·licitada pel sector industrial de la zona. El projecte constitueix una alternativa a un altre anterior, per la qual cosa el seu disseny incorpora les limitacions ambientals identificades en les fases prèvies de tramitació. Els riscos associats queden minimitzats mitjançant l'adequat disseny de la instal·lació.  
- Ubicació del projecte. Es tracta d'una infraestructura que requereix gran superfície per a la seua instal·lació i ha de quedar pròxima a les zones de consum. L'àmbit d'estudi alberga diversos valors en un espai relativament xicotet, per la qual cosa les alternatives viables resulten molt pròximes. Dins d'aquest, s'ha optat per un emplaçament en terreny agrícola, amb elevat grau d'antropització, evitant els riscos naturals, amb bona accessibilitat i fora dels espais protegits i Xarxa Natura 2000, així com evitant la zona que presenta major concentració d'habitatge aïllat.  
- Característiques del potencial impacte. Durant l'execució, les afeccions estaran limitades a la zona d'obres, els impactes seran poc rellevants i de curta duració, així com reversibles. En la fase de funcionament, s'incorporen les mesures de disseny necessàries per a limitar l'afecció sobre el sòl i les molèsties a la població. La nova subestació forma part del projecte de millora del subministrament d'energia elèctrica en la Foia de Castalla, que augmentarà la seguretat i qualitat del subministrament elèctric i esmenarà les mancances actuals. No s'estimen impactes rellevants ni irreversibles, ni efectes substancialment diferents dels avaluats en el projecte inicial.  
  
Consideracions jurídiques.  
D'acord amb la Llei 21/2013, de 9 de desembre, es considera que les actuacions proposades queden emmarcades en el supòsit previst en l'article 7.2.c, segons el qual requereix avaluació d'impacte ambiental simplificada qualsevol modificació de les característiques d'un projecte de l'annex I (epígraf 4.g) ja autoritzats (?), que puga tindre efectes adversos significatius sobre el medi ambient.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol i pel Decret 73/2017, de 2 de juny, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, es redacta el següent:  
  
Informe d'impacte ambiental  
  
Primer  
Estimar que les modificacions introduïdes en els projectes de nova subestació elèctrica ES Castalla 220/132 kV, promogut per Red Eléctrica de España, SAU, i Iberdrola Distribución Eléctrica, SAU, de L/220 kV, DC, d'E/S en l'ES Castalla des de la L/Beneixama-Novelda, promogut per Red Eléctrica de España, SAU, i de L/132 kV, DC, d'E/S en l'ES Castalla des de la L/Ibi-Villena, promogut per Iberdrola Distribución Eléctrica, SAU, per a la millora del subministrament elèctric en la Foia de Castalla, no té efectes significatius sobre el medi ambient, sempre que s'ajusten a les previsions dels seus respectius projectes i del document ambiental, als termes del present informe i sense perjudici de l'obtenció prèvia de les autoritzacions sectorials que li siguen aplicables. En particular, cal reiterar les condicions relatives a:  
  
1. Disseny de les línies elèctriques conforme als requisits del Reial decret 1432/2008, de 29 d'agost, d'acord amb l'informe emés per l'òrgan gestor de la Xarxa Natura 2000.  
2. Integració paisatgística de l'ES Castalla, mitjançant la restauració vegetal de les superfícies de la parcel·la externes al recinte (zona nord i sud).  
3. Vigència del condicionat de la declaració d'impacte ambiental del projecte de línia elèctrica de 220 kV (expedient 113/3158-XUH), emesa per la Resolució de 31 de gener de 2012, del director general d'Avaluació Ambiental i Territorial.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que, si escau, pertoquen en via administrativa o judicial enfront de l'acte d'autorització del projecte, d'acord amb el que es disposa en l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana el present informe d'impacte ambiental, d'acord amb el que es disposa en l'article 47.3 de la Llei 21/2013, de 9 de desembre.  
  
Quart  
L'informe d'impacte ambiental perdrà la seua vigència i cessarà en la producció dels efectes que li són propis, si una vegada publicat en el DOGV, no s'ha procedit a l'autorització del projecte en el termini màxim de quatre anys, d'acord amb el que es disposa en l'article 47.4 de la Llei 21/2013, de 9 de desembre.  
  
València, 22 de març de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 2 de maig de 2019.- El director general de Medi Natural i d'Avaluació Ambiental: Antoni Marzo i Pastor.